เบิกจ่ายกระตุ้นศก.ไม่ได้มาก
คลังรับเร่งเบิกจ่ายงบประมาณ ช่วยกระตุ้นเศรษฐกิจไม่ได้มากกว่านี้นายสมหมาย ภาษี รมว.คลัง เปิดเผยว่า การที่สถาบันต่างๆ ออกมาปรับลดประมาณการขยายตัวเศรษฐกิจไทยในปี 2558 ถือว่าเป็นเรื่องธรรมดาในเวลานี้ แต่ละแห่งก็มองไม่แตกต่างกันออกไปมากนัก
26 มี.ค. 2558

คลังรับเร่งเบิกจ่ายงบประมาณ ช่วยกระตุ้นเศรษฐกิจไม่ได้มากกว่านี้นายสมหมาย ภาษี รมว.คลัง เปิดเผยว่า การที่สถาบันต่างๆ ออกมาปรับลดประมาณการขยายตัวเศรษฐกิจไทยในปี 2558 ถือว่าเป็นเรื่องธรรมดาในเวลานี้ แต่ละแห่งก็มองไม่แตกต่างกันออกไปมากนัก
ทั้งนี้ ความหวังที่เศรษฐกิจจะขยายตัวได้ คงต้องรอติดตามในช่วงครึ่งปีหลัง ซึ่งคลังมีความหวังว่าจะดีขึ้น แต่ก็ยังไม่แน่นอนชัดเจน เพราะเศรษฐกิจไทยขึ้นอยู่กับภาวะเศรษฐกิจโลกเป็นหลัก ขณะเดียวกันพื้นฐานเศรษฐกิจไทยทั้งภาครัฐและเอกชนก็หยุดขับเคลื่อนมานานกว่า 7-8 เดือนแล้ว จึงต้องใช้ระยะเวลาสักพักในการฟื้นตัว
อย่างไรก็ดี การกระตุ้นเศรษฐกิจไม่ใช่เพียงแต่นโยบายด้านการคลังอย่างเดียว ที่ผ่านมารัฐบาลก็ดำเนินการกระตุ้นเศรษฐกิจในหลายๆ ส่วน ขณะที่ พล.อ.ประยุทธ์ จันทร์โอชา นายกรัฐมนตรี ก็ให้ความสำคัญเต็มที่ โดยเฉพาะการเบิกจ่ายงบประมาณ โดยในเดือน ก.พ.ที่ผ่านมา ตัวเลขการเบิกจ่ายงบประมาณสูงมากกว่าช่วงเดียวกันของหลายๆ ปีก่อนหน้า แต่ที่ยังไม่มีแนวโน้มดีขึ้นนั้น เป็นเพราะเศรษฐกิจไทยยังจำเป็นต้องพึ่งพาเศรษฐกิจต่างประเทศ
“การเบิกจ่ายงบประมาณของรัฐบาลทำกันเต็มที่แล้ว คงกระตุ้นเศรษฐกิจไปไม่ได้มากกว่านี้ แต่จะหวังเพียงอย่างเดียวไม่ได้ เพราะการเบิกจ่ายก็เป็นเพียงส่วนหนึ่งเท่านั้น” นายสมหมาย กล่าว 
รมว.คลัง กล่าวด้วยว่า ในส่วนของงบลงทุนโครงการก่อสร้างถนนและโครงการน้ำกว่า 5.7 หมื่นล้านบาท ที่ผ่านการพิจารณาจากคณะรัฐมนตรี (ครม.) ไปเมื่อสัปดาห์ก่อนนั้น ขณะนี้กระทรวงการคลัง โดยสำนักงานบริหารหนี้สาธารณะ (สบน.) กำลังอยู่ระหว่างจัดเตรียมแผนการก่อหนี้ โดยคาดว่าจะเป็นการกู้เงินในประเทศทั้งหมด เนื่องจากสภาพคล่องภายในประเทศยังมีเหลือ โดยจะเร่งทยอยกู้เพื่อมาลงทุนกระตุ้นเศรษฐกิจให้เร็วที่สุด
ก่อนหน้านี้ พล.อ.ฉัตรชัยสาริกัลยะ รัฐมนตรีว่าการกระทรวงพาณิชย์ กล่าวว่า การส่งออกไทย 2 เดือนแรกของปี 2558 ติดลบ 4.8% โดยเฉพาะตัวเลขล่าสุดเดือน ก.พ. ติดลบถึง 6.1% ขณะที่ประธานสภาอุตสาหกรรมท่องเที่ยวแห่งประเทศไทย (สทท.) กล่าวว่า รายได้จากภาคการท่องเที่ยวปี 2558 คาดว่าจะไม่ถึง 2.2 ล้านล้านบาท ตามเป้าหมายที่วางไว้ โดยน่าจะอยู่ที่ราว 2 ล้านล้านบาท เพราะแม้จะไม่มีปัจจัยลบในประเทศ แต่ภาวะเศรษฐกิจโลกยังซบเซา โดยเฉพาะนักท่องเที่ยวจากรัสเซีย ส่วนตลาดยุโรปยังทรงตัว